**יונה עמית**

**תמלול סרט**

יונה: הנה תראה בועז, זה אבא שלי, זאת אמא שלי, זאת אני התינוקת עם אחותי ואחי הגדול.

נין: איפה זה מצולם סבתא יונה?

יונה: זה מצולם באיטליה איפה שאני נולדתי. לפני המלחמה.

נין: איזו מלחמה?

יונה: **מלחמת העולם השנייה**, שהשתתפו בה הרבה מאד מדינות מכל העולם.

יונה: והנה אחותי ואני בדיוק לפני המלחמה. ו...הנה שוב אני כאן. גדלתי באיטליה בעיר שחיו בה איטלקים, אבל גם יהודים. היינו אמא הלנה, אבא יוחנן ואחותי ואחי הגדולים.

נין: איך הייתה הילדות שלך סבתא יונה?

יונה: הייתה לי ילדות מאושרת. היינו משפחה דתית אבל גם איטלקית. הלכנו לבית הכנסת וגם הלכנו לים, חגגנו את החגים היהודיים, הנה יש לי כאן את הגביע של אליהו שגם אז השתמשנו בו בליל הסדר.

נין: סבתא, אנחנו משתמשים בגביע הזה עד היום.

יונה: נכון מאד. אנחנו משתמשים בו כל ליל סדר אצל סבתא יעל.

נין: סבתא יונה, במלחמה את והמשפחה שלך הייתם בסכנה?

יונה: כן, היינו בסכנה, כמו הרבה יהודים באותו הזמן באירופה, אבל למזלי הצלחנו להינצל.

**פתיח עם שם הסרט**

שלום, שמי יונה עמית ואני ניצולת שואה. השואה קרתה בזמן מלחמת העולם השנייה, לפני שנים, כאשר ליהודים עדיין לא הייתה מדינה משלהם והם גרו במדינות אחרות. במלחמה החיילים של גרמניה הנאצית, יצאו מגרמניה, כבשו ארצות רבות והגיעו גם אל איטליה. המקום שבו נולדתי וגדלתי. הגרמנים שנאו את היהודים במיוחד ורצו לפגוע בנו. הם רדפו את היהודים בכל מקום והגבילו אותנו בהרבה דברים. אסור היה ללכת לבית ספר, לא להיכנס לחנויות, לא לבלות בגני שעשועים, ואפילו אסור היה לשחק עם חברים שלנו שהם לא יהודים. לא היינו חופשיים.

אבא שלי הבין שאנחנו בסכנה ואנחנו צריכים לברוח ולמצוא מקום מסתור. הוא שכר עגלה עם סוס, והעמיס עליה את תשעת בני המשפחה הגרעינית שהם היו אבא שלי, אמא שלי, אני, אחותי, אחי, סבתא שלי ודודה שלי ושני הילדים שלה הבני דודים שלי. וקיבלנו כתובת של אנשים טובים שמוכנים להחביא אותנו ונסענו אליהם.

המשפחה הזאת הייתה משפחה שלא הכירה אותנו אף פעם, לא ידעה מי אנחנו אבל הם הסכימו, הם קיבלו אותנו והכניסו אותנו לעליית גג בבית שלהם.

אני לא זוכרת הרבה מעליית הגג בגלל שהייתי ילדה קטנה אבל אני זוכרת כן שמה שהיה חשוב שהיינו ביחד ואני גם זוכרת שאסור היה לנו לצאת משם ואני גם זוכרת שלא היה אוכל והייתי רעבה.

אנחנו כל הזמן פחדנו שהגרמנים יגלו אותנו ולכן האנשים הטובים האלה שהחביאו אותנו, העבירו אותנו לבית אחר של אנשים טובים אחרים שיסתירו אותנו, אבל אח"כ החליטו שהטוב ביותר זה להעביר את הילדים למנזר, להתחבא במנזר, שם זה הכי בטוח. אז את הילדים העבירו למנזר בלי ההורים. ההורים עברו להתחבא במקום אחר.

מנזר זה הבית שמתגוררים בו נזירים ונזירות שהם אנשי הדת של הנוצרים. אבל המנזר הזה היה גם בית ספר, פנימייה שהיו בו ילדים שלמדו שם וגרו שם כל השבוע ובשבתות, ביום ראשון שזה השבת שלהם, הם נסעו הביתה אל ההורים. אף אחד אסור היה לו לדעת שאנחנו יהודים כי גם הילדים הגרמנים למדו שם, רק אם המנזר ידעה שאנחנו יהודים, האחרים אסור היה להם לדעת.

החיים במנזר היו יותר טובים מאשר במחבוא, אומנם הייתה מלחמה והיו הפצצות והיה קר והיה חושך ולא היה אוכל, נתנו לנו מעט מעט אוכל ואוכל לא טעים, אבל לא ידעו שאנחנו יהודים ולכן לא רדפו אותנו והיינו כמו כולם.

אבא שלי, שלא ידע מתי הוא יראה אותנו שוב והוא רצה שנזכור שאנחנו יהודים, אמר לנו שלא נשכח וכל ערב נגיד כשאנחנו הולכים לישון במיטה את 'שמע ישראל אדוני אלוהינו אדוני אחד'. ואני זוכרת שאני הייתי נכנסת למיטה, היה אולם ארוך, ארוך, ארוך, מיטות, מיטות, מיטות, בקצה הייתה הנזירה ששמרה עלינו מאחורי וילון, היינו יורדים על הברכיים ומתפללים את תפילת הלילה הנוצרית, ואז הייתי נכנסת למיטה ומכסה את הראש עם השמיכה והייתי אומרת "שמע ישראל ה' אלוהינו ה אחד". כפי שאבא שלי לימד אותי.

באותה התקופה, בגלל הסכנה ליהודים באיטליה, התחילו להבריח את היהודים לשוויץ. כי בשוויץ היהודים לא נרדפו. אפשר היה לעבור לשוויץ רק דרך הרי האלפים - והרי האלפים הם הרים גבוהים מאד, שמכוסים בשלג כל השנה. אי אפשר היה לעבור במכונית או ברכבת, כי הגרמנים שמרו על הגבולות והיו תופסים אותנו כי אנחנו יהודים. הדרך היחידה לעבור לשוויץ הייתה ברגל, בלילה, בעזרת אנשים שהכירו את השבילים שקראו להם מבריחים. הוציאו אותנו מהמנזר ושוב פגשנו את אבא את אמא את סבתא את דודה. ויצאנו לדרך.

בלילה חשוך וגשום וקר יצאנו והלכנו בשבילים ואני בכיתי כל הדרך כי פחדתי ולא ראיתי שום דבר, היה חושך והיה בוץ. אבל החזקתי את היד של אמא שלי ואמא שלי כל הזמן ניחמה אותי שעוד מעט נגיע.

אני זוכרת שבדרך הייתה קרחת יער והיו צריכים להעביר אותנו אחד אחד. אמא שלי הייתה ראשונה אז המבריח העביר אותה ראשונה. אני הייתי השנייה. והמבריח העביר אותי אל אמא שלי. כשהגעתי אל אמא שלי, היא בכתה וחיבקה אותי והיא אמרה טאובלה, גם את הגעת. ואני הייתי שוב עם אמא שלי שחיבקה אותי והיה לי טוב.

המשכנו ללכת והגענו לפסגת ההר ואז המבריח אמר לנו שהוא צריך לחזור כי עוד מעט יעלה השחר והוא חייב לחזור, ואנחנו יכולים לרדת בהר וירדנו את ההר לבד והגענו בשלום לשוויץ.

בשוויץ גם לא היה קל אבל לפחות לא נרדפנו. נשארנו בשוויץ עד סוף המלחמה. שם בשוויץ נולד לי אח קטן. בסוף המלחמה חזרנו לאיטליה ומאיטליה עלינו לארץ. בארץ למדתי, גדלתי, הייתי מורה, אני מורה כבר יותר מ 60 שנה ולימדתי אלפי תלמידים. וגם לי נולדו 4 ילדים, והרבה נכדים ויש לי גם נינים ואחד מהם יושב פה לידי.

נין: איזה מזל שניצלתם סבתא!

יונה: זה גם מזל אבל בעיקר בזכות המשפחות שהחביאו אותנו והצילו אותנו. האנשים האלו זכו בתואר **'חסידי אומות העולם'** – זה תואר שניתן לאנשים לא יהודים שהצילו יהודים בזמן המלחמה למרות שזה היה מסוכן מאד מאד מאד כי הגרמנים היו מענישים את האנשים שעזרו ליהודים. ובזכותם אנחנו כאן. כל המשפחה שלי וגם אתה, בזכותם אנחנו נמצאים כאן בארץ ישראל.